এখন মহিলা সেনাকর্মীদের পাশে দাঁড়ানোর সময়: সুপ্রিম কোর্ট

নয়াদিল্লি: অপারেশন সিঁদুর (Operation Sindoor) চলাকালীন কর্মরত মহিলা সেনাকর্মীদের উদ্দেশে বড় মন্তব্য করল সুপ্রিম কোর্ট (Supreme Court)। ইন-সার্ভিস বা কর্মরত মহিলা সেনা অফিসারদের রিলিজ বা অবসরপ্রাপ্তি সংক্রান্ত বিতর্কে বিচারপতি সূর্য কান্ত ও বিচারপতি এম কোটেশ্বর সিংয়ের মন্তব্য, এখন ওঁদের পাশে দাঁড়ানোর সময়। ওঁদের পরিষেবা কাজে লাগাতে হবে।

পহেলগামে (Pahelgam) জঙ্গি হামলার পরিপ্রেক্ষিতে অপারেশন সিঁন্দুরে ভারতীয় সেনার পরাক্রমের কথা উল্লেখ করে আদালতের অভিমত, সেনাবাহিনীর পাশে দাঁড়ানোর পাশাপাশি তাদের মানসিক জোর বৃদ্ধি করার দায়িত্ব প্রত্যেক নাগরিককে নিতে হবে।

আরও পড়ুন: ব্রিটেনের বিদেশ সচিবের সঙ্গে কথা জয়শংকরের

অতিরিক্ত সলিসিটর জেনারেল ঐশ্বর্য ভাটির উদ্দেশে বিচারপতি সূর্য কান্তের মন্তব্য, এমন এক সময়ে তাঁদের আদালতে সময় কাটানো সঠিক নয়। উপযুক্ত জায়গায় এই মামলাকারীদের কাজ করার সুযোগ রয়েছে। আদালত চায় তাঁদের মনোবল জোরদার থাকুক। অবশ্যই তাঁদের বিষয়টি উপযুক্ত যৌক্তিকতার সঙ্গে বিবেচিত হবে। ইতিমধ্যে তাঁদের পরিষেবা কাজে লাগানো হোক। এমন নয় যে, এই অফিসাররা নির্দিষ্ট কাজের অনুপযুক্ত।

লেফটেন্যান্ট কর্নেল গীতা শর্মা, মহিলা শর্ট সার্ভিস কমিশন অফিসারের মামলাটিতে এদিন বলা হয়, তাঁকে তাঁর পোস্টিং থেকে ছেড়ে দেওয়া হয়েছে। কিন্তু তাঁকে কাজ করতে দেওয়া হোক। কারণ তাঁকে চাকরি থেকে ডিসমিস বা বাতিল করা হয়নি।

বস্তুত অপারেশন সিঁন্দুর নিয়ে সংবাদমাধ্যমে বিবৃতি দানকারী কর্নেল সোফিয়া কুরেশি (Colonel Sophia Qureshi) এমন সুযোগই পেতেন না, যদি না দেশের শীর্ষ আদালত মহিলা সেনা অফিসারদের পার্মানেন্ট কমিশন দেওয়া নিশ্চিত করত, সওয়াল শর্মার আইনজীবীর। চূড়ান্ত নির্দেশ না দিলেও পরবর্তী শুনানি পর্যন্ত এমন মহিলা সেনা অফিসারদের চাকরি বহাল রাখার পক্ষে স্থগিতাদেশ আদালতের।